UREDBA KOMISIJE (EU) 2019/90

z dne 18. januarja 2019

o spremembi prilog II, III in V k Uredbi Evropskega parlamenta in Sveta (ES) št. 396/2005 glede mejnih vrednosti ostankov za bromukonazol, karboksin, fenbutatin oksid, fenpirazamin in piridaben v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a), člena 18(1)(b) in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za bromukonazol, karboksin, fenpirazamin in piridaben so bile določene v delu A Priloge III k Uredbi (ES) št. 396/2005. Za fenbutatin oksid so bile MRL določene Prilogi II in delu B Priloge III k navedeni uredbi.

(2) Evropska agencija za varnost hrane (v nadaljnjem besedilu: Agencija) je predložila obrazloženo mnenje o pregledu obstoječih MRL za bromukonazol v skladu s členom 12(1) Uredbe (ES) št. 396/2005 (2). Ugotovila je, da v zvezi z MRL za rž, pšenico, govedo (mišičevje, maščevje, jetra in ledvice), ovce (mišičevje, maščevje, jetra in ledvice), koze (mišičevje, maščevje, jetra in ledvice), enoprste kopitarje (mišičevje, maščevje, jetra in ledvice), perutnino (mišičevje, maščevje in jetra), mleko (kravje, ovčje, kozje in kobilje) ter ptičja jajca nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(3) Za karboksin je Agencija predložila obrazloženo mnenje glede pregleda obstoječih MRL v skladu s členom 12(1) Uredbe (ES) št. 396/2005 (3). Predlagala je spremembo opredelitve ostankov in v zvezi z MRL za vse proizvode ugotovila, da nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni mogoče izključiti, je Agencija predlagala znižanje MRL za rastlinske in živalske proizvode na ustrezno mejo določljivosti. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(4) Za fenbutatin oksid je Agencija predložila obrazloženo mnenje glede pregleda obstoječih MRL v skladu s členom 12(1) Uredbe (ES) št. 396/2005 (4). Izvedbena uredba Komisije (EU) št. 486/2014 (5) določa preklic odobritve fenbutatin oksida, saj dodatne potrditvene informacije za to aktivno snov, zahtevane z Direktivo Komisije 2011/30/EU (6), niso bile predložene. Vse obstoječe registracije fitofarmacevtskih sredstev, ki vsebujejo fenbutatin oksid, so bile preklicane. Zato bi bilo treba v skladu s členom 17 Uredbe (ES) št. 396/2005 v povezavi s členom 14(1)(a) navedene uredbe črtati MRL, ki so za fenbutatin oksid določene v Prilogi II in delu B Priloge III k Uredbi (ES) št. 396/2005. Agencija ni priporočila ohranitve obstoječih mejnih vrednosti ostankov po Codexu (CXL), saj toksikološki podatki za aktivno snov in njen metabolit, dihidroksi fenbutatin oksid, niso bili predloženi in tveganja za potrošnike ni bilo mogoče oceniti. Agencija je priporočila znižanje MRL za rastlinske in živalske proizvode na ustrezne meje določljivosti. Te privzete vrednosti bi bilo treba določiti v Prilogi V k Uredbi (ES) št. 396/2005 v skladu s členom 18(1)(b) navedene uredbe.

(5) Za fenpirazamin je Agencija predložila obrazloženo mnenje glede pregleda obstoječih MRL v skladu s členom 12(1) Uredbe (ES) št. 396/2005 (7). Za marelice, češnje, slive, namizno grozdje, vinsko grozdje, jagode, robide, ostrožnice, maline (rdeče in rumene), borovnice, paradižnik, papriko, jajčevce, kumare, kumarice za vlaganje in bučke je Agencija priporočila ohranitev obstoječih MRL, za breskve pa zvišanje MRL. Agencija je ugotovila, da v zvezi z MRL za mandeljne nekatere informacije niso na voljo in da je potreben nadaljnji premislek odgovornih za obvladovanje tveganja. Ta MRL bo pregledana, pri pregledu pa se bodo upoštevale informacije, ki bodo na voljo v dveh letih od objave te uredbe.

(6) Za piridaben je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (8). Priporočila je znižanje MRL za grenivke, pomaranče, limone, limete, mandarine in jagode ter ohranitev obstoječih MRL za kumare, kumarice za vlaganje in bučke. Ugotovila je, da v zvezi z MRL za jabolka, hruške, kutine, nešplje, japonske nešplje, marelice, breskve, paradižnik, jajčevce, fižol s stroki, govedo (mišičevje, maščevje, jetra in ledvice), ovce (mišičevje, maščevje, jetra in ledvice), koze (mišičevje, maščevje, jetra in ledvice), enoprste kopitarje (mišičevje, maščevje, jetra in ledvice) in mleko (kravje, ovčje, kozje in kobilje) nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe. Agencija je ugotovila, da v zvezi z MRL za slive, namizno grozdje, vinsko grozdje, ribez (črni, rdeči in beli), kosmulje (zelene, rdeče in rumene) in papriko ni na voljo nobenih informacij in da je potreben nadaljnji premislek odgovornih za obvladovanje tveganja. MRL za te proizvode bi bilo treba določiti v višini specifične meje določljivosti.

(7) Kar zadeva proizvode, na katerih uporaba zadevnega fitofarmacevtskega sredstva ni dovoljena in za katere ne obstajajo nobene uvozne tolerance ali CXL, bi bilo treba MRL določiti v višini specifične meje določljivosti ali uporabljati privzeto MRL, kot je določeno v členu 18(1)(b) Uredbe (ES) št. 396/2005.

(8) Komisija se je glede potrebe po prilagoditvi nekaterih mej določljivosti posvetovala z referenčnimi laboratoriji Evropske unije za ostanke pesticidov. V zvezi s številnimi snovmi so navedeni laboratoriji ugotovili, da je zaradi tehničnega razvoja za nekatere proizvode treba določiti specifične meje določljivosti.

(9) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(10) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(11) Uredbo (ES) št. 396/2005 bi bilo zato treba ustrezno spremeniti.

(12) Da bi se omogočili normalno trgovanje s proizvodi ter njihova predelava in uživanje, bi bilo treba v tej uredbi določiti prehodno ureditev za proizvode, ki so bili proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov.

(13) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(14) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloge II, III in V k Uredbi (ES) št. 396/2005 se spremenijo v skladu s Prilogo k tej uredbi.

Člen 2 Različica Uredbe (ES) št. 396/2005 pred spremembami s to uredbo se še naprej uporablja za proizvode, ki so bili proizvedeni v Uniji ali uvoženi v Unijo pred 13. avgustom 2019.

Člen 3 Ta uredba začne veljati dvajseti dan po objavi v Uradnem listu Evropske unije. Uporablja se od 13. avgusta 2019.

Ta uredba je v celoti zavezujoča in se neposredno uporablja v vseh državah članicah. V Bruslju, 18. januarja 2019 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Evropska agencija za varnost hrane; Reasoned opinion on the review of the existing maximum residue levels for bromuconazole according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za bromukonazol v skladu s členom 12 Uredbe (ES) št. 396/2005). EFSA Journal 2017;15(9):4986.

(3) Evropska agencija za varnost hrane; Reasoned opinion on the review of the existing maximum residue levels for carboxin according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za karboksin v skladu s členom 12 Uredbe (ES) št. 396/2005). EFSA Journal 2017;15(10):5019.

(4) Evropska agencija za varnost hrane; Reasoned opinion on the review of the existing maximum residue levels for fenbutatin oxide according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za fenbutatin oksid v skladu s členom 12 Uredbe (ES) št. 396/2005). EFSA Journal 2017;15(12):5091.

(5) Izvedbena uredba Komisije (EU) št. 486/2014 z dne 12. maja 2014 o preklicu odobritve aktivne snovi fenbutatin oksid v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet in spremembi Izvedbene uredbe Komisije (EU) št. 540/2011 (UL L 138, 13.5.2014, str. 70).

(6) Direktiva Komisije 2011/30/EU z dne 7. marca 2011 o spremembi Direktive Sveta 91/414/EGS zaradi vključitve fenbutatin oksida kot aktivne snovi in o spremembi Odločbe Komisije 2008/934/ES (UL L 61, 8.3.2011, str. 14).

(7) Evropska agencija za varnost hrane; Reasoned opinion on the review of the existing maximum residue levels for fenpyrazamine according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za fenpirazamin v skladu s členom 12 Uredbe (ES) št. 396/2005). EFSA Journal 2017;15(12):5072, Modification of the existing maximum residue levels for fenpyrazamine in lettuces, salad plants, spinaches and similar leaves (Sprememba obstoječih mejnih vrednosti ostankov za fenpirazamin v solati, solatnicah, špinači in podobnih listih). EFSA Journal 2018;16(4):5231.

(8) Evropska agencija za varnost hrane; Reasoned opinion on the review of the existing maximum residue levels for pyridaben according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov za piridaben v skladu s členom 12 Uredbe (ES) št. 396/2005). EFSA Journal 2017;15(11):5054.